text: Fyraften med væbnet røveri
  01 maj 2013 kl. 05.36
  Et par minutter før lukketid blev der begået et røveri mod en af Netto-butikkerne i Kolding.
  Politiet oplyser, at en mand kom løbende ind i butikken lige før klokken 22. Han var bevæbnet med et oversavet jagtgevær og truede personalet til at udlevere kassebeholdningen.
  
  Flugt på motorcykel
  Beskrivelsen af manden er sparsom. Han havde en grå hættetrøje på og en del af ansigtet var dækket af et tørklæde, men ellers husker personalet ikke meget om manden.
  Han var ikke alene. Uden for ventede en anden mand på en sort motorcykel uden nummerplade. Det var formentlig en Kawasaki. De to mænd stak af sammen i retning af Kolding centrum. Det er ikke oplyst, hvor mange penge, de fik med sig.
  Politiet oplyser, at ved 21-tiden så et vidne to mænd på en motorcykel ved en Fakta-butik på Nørregade i Vamdrup. Politiet mener, at de to mænd måske har været ved at planlægge et kup mod Fakta, men de har i stedet valgt Netto.
  